Ole Birk Olesen (LA), 2012-02-28:
Vi diskuterer i dag et forslag, hvormed regeringen og regeringspartierne og Enhedslisten ønsker at idømme folk bøde og straf, hvis de sælger cigaretpakker med færre cigaretter end 20 i.
Man er faktisk villig til ultimativt at putte folk i fængsel, hvis de har den frækhed at sælge cigaretpakker med færre end 20 cigaretter i.
For mig viser det en mangel på dannelse i omgangen med magt.
Dannelse i omgangen med magt er, at man lægger begrænsninger på sig selv, når man udøver magten.
Venstrefløjen i Folketinget her gør det stik modsatte.
Man har absolut ingen grænser for sin egen magtudøvelse.
Selv det mest perifere forslag er man villig til at gennemføre og dermed altså true danskerne med, at de kan få en bøde eller ultimativt komme i fængsel, hvis de ikke overholder reglerne, fordi man opfatter sig selv som så magtfuldkommen, at man ikke behøver at sætte grænser for sig selv overhovedet.
Det er sådan det mere principielle i det her forslag.
Så er der det mere konkrete, det absurde i, at vi tidligere har hørt venstrefløjen argumentere for, at vi skal have maksimumsgrænser for indtag og for køb af bestemte usunde fødevarer, fordi det vil kunne føre til, at folk køber mindre.
Det gælder for sodavand, det gælder for slik, det gælder for chips, tror jeg også, at venstrefløjen har været ude at sige, at det var et problem, at pakkerne blev for store, at flaskerne havde for stort et indhold, fordi det ansporede folk til at drikke mere, til at spise mere af det usunde.
Men her er det helt omvendt.
Der kunne jeg godt tænke mig at knytte nogle ord til min egen oplevelse med det at ryge.
Jeg begyndte som festryger i en alder af omkring 19-20 år, tror jeg, og jeg købte dengang altid 10-styks-pakker.
Det var ikke, fordi de var billigere, det var, fordi jeg havde sat en grænse for mig selv.
Jeg måtte kun ryge 10 cigaretter i løbet af sådan en aften, og jeg vidste med mig selv, at hvis jeg havde cigaretter til overs næste dag, ville jeg nok også komme til at ryge dem, fordi de lå der.
Jeg er helt sikker på, at der er masser af unge mennesker derude, der køber 10-styks-cigaretpakker, fordi de ikke ønsker at ryge så meget.
Nu får de så ikke den mulighed længere.
Nu skal de købe 20 cigaretter, og så ligger de så der i den åbne pakke og venter på dem dagen efter, og så kan de også lige så godt ryge dem.
Men det bekymrer regeringen sig ikke om.
Liberal Alliance har i hvert fald.
Og jeg vil anbefale den socialdemokratiske ordfører at kigge ud af vinduerne, for det forekommer hver dag, at færre og færre unge i Danmark ryger, færre og færre mennesker i Danmark ryger.
Det sker, fordi der er noget, der hedder et civilsamfund.
Der er noget, der hedder normer i samfundet, der er noget, der hedder kultur i samfundet, og danskerne tager i højere og højere grad den røgfri livsstil til sig, fordi de jo opfører sig fornuftigt ud fra de betragtninger, som de har om at leve længe og leve sundt.
Det er en udvikling, som er i gang, og den kan heldigvis ingen stoppe.
En eller anden dag vil det formentlig være sådan, at det kun er meget mærkelige excentrikere, der ryger i Danmark, og det vil ske, uanset hvad regeringen i det her land gør.
Det er dejligt, at vi har et samfund, der udvikler sig på den måde, uden at lovgiverne behøver at vedtage love og true med straf, hvis folk ikke overholder dem.
Det synes jeg vi skal sætte vores lid til.
Vi skal sætte vores lid til, at danskerne ved, hvad de vil for sig selv, og i et meget stort omfang gør det fornuftige, i stedet for at vi herinde udøver magten fuldstændig ubegrænset og uden blusel.
Liberal Alliance stemmer selvfølgelig nej til det her forslag.